section_heading: Nogometni klub Slavija
paragraph_text: U veljači 1952. godine u popularnoj pleterničkoj gostionici Marinović sastaje su uprava NK Pleternica na izvanrednoj skupštini. Prva stavka dnevnog reda bio je novi naziv kluba. Dragutin Pavličević predlaže ime Slavija, a prijedlog pobjeđuje sa 16 glasova od ukupno 36. Izrađeni su novi pečati kluba, nabavljeni su novi dresovi i kopačke. Počela je i akcija ograđivanja igrališta, koje je tijekom vremena pomaknuto nekoliko stotina metara od prvobitnog terena na vašarištu. Gledateljstvo je bilo brojno, ali se nisu naplaćivale ulaznice. Vrijedno je izdvojiti i kako tih, pedesetih godina, za Slaviju nastupa i Ivo Tomić, kasnije poznati sportski novinar.